《次伯通云顶山长句韵》
宋代·吕陶

金渊地界东西州，谚云锦担垂两头。中间石城最佳胜，二十馀年尝再游。

奇峰虽向郡城见，好景半是僧家收。松萝四面围绝顶，九夏不暑长如秋。

东隅忽值海日出，下照岩壑无深幽。群阴破散宿雾敛，万象开阔晴云浮。

轩窗高处气势别，纵欲极望诚难周。蓝凝后嶂远更秀，雪壅前溪寒不流。

软草将春鹿麌麌，浓林未暝蝉啾啾。禅僧上堂演佛理，镗然钟韵喧层楼。

问之浮世辄不语，应笑世人多谬悠。下山傥有顿悟者，直须作意无迟留。

作者简介：（1027—1103）成都人，字元钧，号净德。仁宗皇祐间进士。神宗熙宁三年举制科，对策枚数王安石新法之过，出通判蜀州。哲宗元祐初，擢殿中侍御史，首上邪正之辨，劾新党蔡确、韩缜、张璪、章惇等。累迁中书舍人，进给事中。哲宗亲政，知陈州。坐元祐党夺职，责衡州居住。徽宗立，复集贤殿修撰、知梓州，致仕。有《净德集》。